Verkkomedia.org-nettisivusto lopettaa toimintansa nykymuodossaan. Sivuston perustajan ja päätoimittajan Janus Putkosen mukaan tarkoituksena on syksyyn mennessä löytää sivustolle uusi päätoimittaja, joka voisi jatkaa päivittäistä julkaisutoimintaa. Siihen saakka sivusto toimii Putkosen mukaan puolella teholla. Sivuston lopullista sulkemista hän ei kuitenkaan suunnittele.

Paljolti politiikka-aiheisiin keskittyvä Verkkomedia on kuvannut itseään lännen valtamedian haastajaksi. Artikkeleissaan sivusto on pitänyt esillä esimerkiksi Venäjä-myönteisiä ja rokotekriittisiä kantoja.

Putkonen jäädytti sivuston viime viikolla. Tällä hetkellä hän asuu separatistien hallitsemassa Ukrainan Donbassissa, johon hän aikoo perustaa englanniksi artikkeleita julkaisevan uutistoimiston. Niitä myös Verkkomedia tulee käyttämään.

Neljä vuotta aktiivisesti toiminutta sivustoa on Putkosen mukaan tehty vapaaehtoisvoimin. Kokopäiväisen päätoimittajan lisäksi tekijöinä on ollut joukko vaihtelevasti julkaisevia kirjoittajia.